太湖詩 銷夏灣
作者：皮日休
朝代：唐

paragraphs: 太湖有曲處，其門爲兩崖。
當中數十頃，別如一天池。
號爲銷夏灣，此名無所私。
赤日莫斜照，清風多遙吹。
沙嶼埽粉墨，松竹調塤篪。
山果紅靺鞨，水苔青髬髵。
木陰厚若瓦，嚴磴滑如飴。
我來此遊息，夏景方赫曦。
一坐盤石上，肅肅寒生肌。
小艖或可汎，短策或可支。
行驚翠羽起，坐見白蓮披。
斂袖弄輕浪，解巾敵涼颸。
但有水雲見，更餘沙禽知。
京洛往來客，暍死緣奔馳。
此中便可老，焉用名利爲。